Document ID: 31997R1482

Komisijas Regula (EK) Nr. 1482/97
(1997. gada 28. jūlijs),
ar kuru attiecībā uz Madeiras brīvo zonu paredz ieviešanas noteikumus Padomes Regulai (EK) Nr. 122/96, ar ko izveido labvēlīgu tarifu režīmu atsevišķu preču importam Madeiras brīvajās zonās un Azoru salās to īpašas izmantošanas dēļ
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 22. janvāra Regulu (EK) Nr. 122/96, ar ko izveido labvēlīgu tarifu režīmu atsevišķu preču importam Madeiras brīvajās zonās un Azoru salās to īpašas izmantošanas dēļ [1], un jo īpaši tās 2. un 3. pantu,
tā kā Portugāles iestāžu iesniegtā prasība, atbilstīgi 2. panta 1. punktam Regulā (EK) Nr. 122/96, attiecas vienīgi uz Madeiras brīvo zonu;
tā kā, ņemot vērā iepriekšminēto prasību un aktivitāšu veicināšanu Madeiras brīvajā zonā, Komisijai jāsastāda preču saraksts, kurām saskaņā ar 2. pantu Regulā (EK) Nr. 122/96 piemērojami muitas nodokļu atvieglojumi, ja šīs preces paredzētas būtiskai pārstrādei 24. panta nozīmē Padomes 1992. gada 12. oktobra Regulā (EK) Nr. 2913/92, ar ko ievieš Kopienu Muitas kodeksu [2], kurā jaunākie grozījumi izdarīti ar Regulu (EK) Nr. 82/97 [3];
tā kā ir lietderīgi noteikt kontroles pasākumus, lai nodrošinātu, ka preces, kurām piemērojami muitas nodokļu atvieglojumi to īpašas izmantošanas dēļ, atbilst 291. pantam un 304. pantam Komisijas Regulā (EEK) Nr. 2454/93 [4], kurā jaunākie grozījumi izdarīti ar Regulu (EK) 89/97 [5]; Regulu (EEK) Nr. 2454/93 un jo īpaši tās 799. līdz 842. pantu var piemērot, pieņemot Regulas (EEK) Nr. 2913/92 piemērošanas noteikumus un noteikumus attiecībā uz brīvajām zonām, ņemot vērā to, ka Madeiras brīvajā zonā tiek veiktas īpašas izmantošanas darbības;
tā kā tirdzniecības politikas pasākumi ir piemērojami gadījumā, ja preces ir ievestas īpašai izmantošanai;
tā kā šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
Saskaņā ar 1. un 2. panta noteikumiem Regulā (EK) Nr. 122/96 Madeiras brīvajā zonā brīvā apgrozībā laistām precēm piemērojamie muitas nodokļi, kas norādīti I pielikumā, saskaņā ar 2. un 3. pantā paredzētajiem pasākumiem pilnībā jāatceļ līdz 2005. gada 31. decembrim.
2. pants
1. Atļauja, kas minēta 291. panta 2. punktā Regulā (EEK) Nr. 2454/93, tiek izsniegta pēc rakstiska attiecīgās muitas iestādes personas pieprasījuma, kas atbildīga par Madeiras brīvās zonas uzraudzību.
2. Pieprasījums atbilst II pielikumā redzamajam paraugam. Papildus 291. panta 3. daļā noteiktajai iespējami nepieciešamajai informācijai pretendentam jānorāda iesniegumā paredzētā informācija atbilstoši šajā paraugā redzamajām sadaļām. Iesniegumus datē un paraksta.
3. Atļauju, kas paredz preču ievešanu ar atvieglotiem tarifiem laišanai brīvā apgrozībā, piešķir saskaņā ar III pielikumā redzamo paraugu.
3. pants
1. Precēm, kas laistas apgrozībā brīvajā zonā, kuras gūst labumu no nulles likmes nodokļiem, ko nosaka šī regula, paliek spēkā Regulas (EEK) Nr. 2913/92 82. pantā noteiktie muitas uzraudzības pasākumi.
2. Visas īpašās izmantošanas darbības ir jāuzrāda krājumu uzskaites datos saskaņā ar 293. panta b) apakšpunktu un 817. pantu Regulā (EEK) Nr. 2454/93.
3. Krājumu uzskaites datos jāuzrāda šāda papildu informācija:
a) sīkāku informāciju par precēm, kas atbrīvoti no nodokļiem saskaņā ar īpašās izmantošanas kārtību;
b) sīkāku paredzētās īpašās izmantošanas aprakstu;
c) sīkāku informāciju par produktiem, kas rodas paredzētās īpašās izmantošanas rezultātā.
4. Precēm, kurām piemērots nulles likmes nodoklis saskaņā ar 1. panta noteikumiem, jāatbilst šādiem nosacījumiem:
a) produktiem, kas rodas paredzētās īpašās izmantošanas rezultātā, jānodrošina pierādījums, ka tie ir pārstrādāti atbilstoši 24. panta prasībām Regulā (EEK) Nr. 2913/92;
b) pārējiem produktiem:
- eksportēšanas gadījumā jāuzrāda izvešanas deklarācija,
- iznīcināšanas gadījumā ārpus brīvās zonas jāuzrāda attiecīga atļauja; pēc preču iznīcināšanas palikušās atliekas un lūžņi ir jāapstrādā vai jāizmanto muitas apstiprinātā veidā, kas paredzēts ārpuskopienas precēm,
- ja preču īpašās izmantošanas galaprodukts atšķiras no šajā regulā paredzētā, jāmaksā muitas nodokļi.
4. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1997. gada 28. jūlijā

Labels: 18
3
1